Derduisende mediese poste vakantFoto bloot ter illustrasie. (Argieffoto: Jossué Trejo/pixabay) Daar heers groot kommer oor die hoë vakaturekoers van mediese personeel in die land. Die departement van gesondheid het Maandag in die parlement bekendgemaak dat 18,6% van poste vir spesialis‑ mediese personeel in private en staatshospitale reg oor Suid-Afrika tans vakant is. Altesaam 13,7% van poste vir verpleegsters is nie gevul nie. Die provinsie wat die ergste geraak is, is die Vrystaat, waar ŉ kwart van poste nie gevul is nie. As daar na vakatures vir spesialis‑ mediese personeel gekyk word, is die provinsie met die hoogste getal ongevulde poste die Noord-Kaap, met amper die helfte (46%) van poste wat tans vakant is. Die Wes-Kaap verteenwoordig die laagste vakaturekoers vir verpleegpersoneel, teen 5,5%, sowel as spesialis‑ mediese personeel, met 9,2% van poste vakant. Daar is altesaam 21 453 vakante verpleegposte in Suid-Afrika. Die departement het in Maart in ’n geskrewe antwoord aan die VF Plus bevestig daar is altesaam 10 831 verpleegposte net in staatshospitale vakant. Die departement het in dieselfde antwoord bevestig dat altesaam 1 339 vakante poste vir dokters in die staatshospitale beskikbaar is. Die meeste van hierdie poste is in Limpopo (414), gevolg deur KwaZulu-Natal (257) en Gauteng (174). Die departement het aan die party gesê dat hy nie al die poste gelyktydig kan vul nie, weens die dienskoste wat negatief beïnvloed word deur die algemene begrotingsbesnoeiings wat deur die nasionale tesourie ingestel is, as deel van fiskale konsolidasie in die staatsdiens. Philip van Staden, ŉ VF Plus-LP en die party se woordvoerder oor gesondheid, sê die hoë vakaturekoers is ontstellend en dit is duidelik dat daar ’n tekort aan dokters en verpleegsters landswyd is. “Die probleem gaan nie binnekort opgelos word nie. Die regering moet ook maar eerder sy planne om die Nasionale Gesondheidsversekering (NGV) in te stel, laat vaar. Indien die regering dink dat die NGV hierdie tipe van probleme gaan oplos, leef hulle in ŉ droomwêreld,” sê Van Staden. Michele Clarke, die DA se woordvoerder oor gesondheid, sê die hoë vakaturekoerse beïnvloed ongetwyfeld die verskaffing van gesondheidsorg van gehalte. Die DA gaan aan die voorsitter van die portefeuljekomitee vir gesondheid skryf om die departement te versoek om die volgende op te klaar: “In Maart vanjaar is duisende tydelike Covid-19-personeel boonop laat gaan omdat die provinsiale gesondheidsdepartemente nie die fondse gehad het om personeel te behou nie. Uitdagings in die gesondheidsorgsektor sluit ’n tekort aan mediese vaardighede en ’n tekort aan fondse in om hierdie kritieke vaardighede in die stelsel te absorbeer,” sê Clarke.